Hafjell-drapet: Skar av fingertuppene til stefaren
MMS/SMS: 2200 E-post: 2200@vg.no Tlf: 22 00 00 00 Politiet foretok i dag et avhør av siktede i sokkelleiligheten i Øyer kommune, hvor drapet fant sted i stuen natt til 14. august. - Det var siktede og forsvarer som ønsket dette, og vi hadde ingen motforestillinger. Vi tror alle parter er tjent med det. Dette er et etterforskningsskritt der hendelsesforløp og motiv er sentralt, sier politistasjonssjef Bjørn Egil Bergundhaugen i Lillehammer til VG. Han ønsker ikke å kommentere om det er motstrid mellom siktedes forklaring og funn politiet har gjort i løpet av etterforskningen. VG har tidligere skrevet at politiet ikke har klart å komme frem til et konkret drapsmotiv.Avhøret startet i sokkelleiligheten hvor Bjarte Hansen og den drapssiktede 23-åringen bodde sammen ved 10-tiden. Det var her politiet mener 58-åringen ble knivdrept og partert, før han ble fraktet opp til et skogsområdet på Hafjell og brent på et bål.Torsdag 14. august klokken 12 observerte en privatperson røyk fra Hunderseterveien som går opp til hyttene på Hafjell i Oppland. I bålrestene fant politiet menneskelevninger, og det ble raskt slått fast at de stod overfor et drap. Avdøde viste seg å være 58 år gamle Bjarte Hansen. Stesønnen hans, Kim Andreas Kristiansen (23), ble siktet for drapet. Han var sporløst forsvunnet, og ble etterlyst internasjonalt av politiet. 23-åringen meldte seg senere for politiet i Nederland. Han erkjenner å ha tatt livet av stefaren, men nekter straffskyld. Avdødes familie er informert om omstendighetene rundt det grufulle drapet. VG kjenner til at det gjennom etterforskningen er avdekket at 23-åringen skar av stefarens fingertupper. Politiet har en oppfatning om at dette ble gjort for å vanskeliggjøre identifiseringen av Bjarte Hansen, får VG opplyst. Avhøret i leiligheten varte i om lag tre timer. Siktede ble observert på utsiden flere ganger onsdag formiddag, blant annet var han ute for å røyke.Ved 13-tiden reiste siktede, politiet, forsvarer og bistandsadvokaten fra stedet. - Han har beveget seg rundt og vist hva som har skjedd i leiligheten hvor drapet skjedde. Det har stort sett har det vært fri forklaring, og han har samarbeidet greit med politiet, sier Grøn. - Er det noen endring i hva han husker fra drapet? - Vi fikk på plass en god del flere detaljer enn vi har hatt til nå. Han husker mer, og har forklart seg om det han husker, sier advokaten. - Er motivet for handlingen klarlagt? - Det temaet har vi i liten grad kommet inn på i avhør. Motivet for handlingene er det som gjenstår i i saken nå, sier Grøn.Etter det brutale knivdrapet, ringte Kim Andreas Kristiansen til flere av vennene sine. Han trengte hjelp til å fjerne liket, og ringte flere av vennene sine. Kun én svarte. Den medsiktede kameraten skal ha fått sjokk da han kom til sokkelleiligheten og forsto at 23-åringen hadde drept stefaren sin. I avhør har vennen forklart at Kim Andreas Kristiansen tvang og truet ham til å hjelpe med å fjerne liket. Selv har Kim Andreas Kristiansen forklart at han ikke kan huske detaljene fra hverken drapet etter truslene. Men han har erkjent at det nok er han som har drept stefaren og at han kan ha truet vennen.Sammen skal de to ha fraktet stefaren av gårde noen kilometer til skogområdet på Hafjell. Politiet har funnet blodspor i baksetet på kameratens røde Mitsubishi Colt. De forsøkte først å grave ned kroppen. Da dette ikke gikk, valgte de å sette fyr på liket. På funnstedet ble det funnet tomme beholdere av brennbar væske. Dagen etter drapet tok Kim Andreas Kristiansen toget til Oslo Lufthavn Gardermoen, hvor han tok et fly til Nederland. Politiet startet en klappjakt på 23-åringen i hele Norge, men da de fikk inn overvåkningsbilder av den etterlyste mannen fra Gardermoen, vendte de blikket mot utlandet. En snau uke etter drapet, meldte Kim Andreas Kristiansen seg for politiet i den nederlandske storbyen Rotterdam. Noen dager senere ble han fraktet hjem til Norge.Forsvarer Grøn, har tidligere sagt til VG at klienten ikke erkjenner straffskyld. 23-åringen erkjenner imidlertid å ha begått de faktiske handlingene, selv om han har sagt i avhør at han ikke kan huske alle detaljer. 23-åringen har sittet varetektsfengslet siden 1. september, og han regnes som strafferettslig tilregnelig. I fengslingskjennelser skriver Sør-Gudbrandsdal tingrett at de mener drapet skjedde og at det ikke foreligger en nødvergelignende situasjon. - Vi er kommet langt i saken, og regner med at vi snart kan ta en påtalemessig vurdering og sende vår innstilling over til statsadvokaten. Godt lokalt politiarbeid med bistand fra Kripos har gjort at vi er der vi er nå, sier politistasjonssjef Bergundhaugen.
Kim Andreas Kristiansen (23) var tilbake i leiligheten der han på en brutal måte tok livet av stefaren Bjarte Hansen (58).